اسراییل و حماس جنگ

اىسرائیل و حماس جنگ سال ۲۰۲۳، زمونی شروع به که حماس اتا ناغافلی حمله هاکرده و ات‌دقسی بمو غزه سامون جه یور بمو و ات‌خله اسراییلی که اتا جشن دله دئینه ره بکوشته و اسیر بیته. اسراییل تلافی وسه شه ارتش ره راه دینگو و غزه ره خاک‌تپه هاکرده و هزارون نفر سره‌خنه ره رقد بدا و بکوشته.

اىسلامی کشورون ویشته فلسطین پشت ره بیتنه و آمریکای متحده ایالات و ونه متحدون هم اسراییل پشت هرستانه. ایران و اسراییل دعوادکتی هم ویشته بیه و اولین‌بار وسه ایران جه مستقیم، اسراییل ره موشک و راکت کپتل هاکردنه. یمن انصارالله  هم سرخ دریا راه ره دَوستنه و موشک‌ و پهپاد راهی هاکردنه که اسراییل حال ره بیارن. 

اسراییل هم حماس و حزب‌الله  فرماندهون ره کورکاشم هاکرده؛ اسماعیل هنیه  و فؤاد شکر سرآدم ره ات‌روزنه ترور هاکرده - بکوشته. موساد هم اتا مول‌عملیات جه، هر کی لبنان دله پیجر و بی‌سیم داشته ره هدف بیته و وشون ارتباطی دستگاهون ره بترکانی‌یه و سید حسن نصرالله ره بکوشته. این جنگ ایران جه هم بکشی‌یه و ایران-اسراییل دوازده‌روزی جنگ دله دِ کشور هئی ره بَکتنینه.

اسراییل و حماسِ جنگ بیش از شصت هزار نفر جان ره مستقیم بیته. اسراییل متهم هسته که عن‌قصدنی خراک و دِوا دَم ره بیته که غزه دله قحطی بالا بیاره و مردم ره اینتی مزراب بی‌یله که شه کوچ ره بیرن و فرار هاکنن. بنیامین نتانیاهو و ونه کابینه ره نسل‌کشی و آسیملاسیون جه متهم هکردنه و لاهه دادگاه هم ات‌کش وه ره محکوم هکرده. اسراییل حتا کشتی‌ئونی که خاستنه غزه جه خراک و کومِک برسنن دم ره بیته و وشون ره توقیف هاکرده.

آخرسری سر، آمریکای رییس‌جمهور (ترامپ) اتا طرح هدا که دِ طرف آتش‌بس هاکنن و حماس راقاضی دکته که گروگانون ره رها هاکنه و بمرده‌ئون نعش ره تحویل هاده و اسراییل هم شه ارتش ره بریم بکشه.

 منابع 

رج:فلسطین و اسراییل جنگ
رج:حماس
رج:اسراییل جنگون